[image: ]

TIETOTURVAOHJEET
1. Henkilötietojen käsittely
Säilytä vain tarpeelliset tiedot. Poista vanhat tiedot, kun niitä ei enää tarvita, eikä sinulla ole käsittelyperustetta niille.
Käsittele henkilötietoja huolellisesti. Älä luovuta henkilötietoja ulkopuolisille. 
Älä tallenna henkilötietoja sisältäviä asiakirjoja henkilökohtaiseen pilvipalveluusi tai muistitikulle. Säilytä paperiset arkaluonteisia henkilötietoja sisältävät asiakirjat lukitussa tilassa.
Älä syötä tekoälylle henkilötietoja tai luottamuksellista materiaalia.

2. Laitteet ja kirjautuminen
Suojaa laitteesi vahvalla salasanalla tai biometrisellä tunnistuksella. Käytä vahvaa salasanaa. 
Varmista, että ulkopuoliset eivät pääse yhdistyksen luottamuksellisiin aineistoihin. Aseta koneelle automaattinen näytönlukitus. Älä jätä laitetta valvomatta niin, että henkilötietoja tai luottamuksellisia aineistoja jää laitteelle auki.
Varmista, että käyttämässäsi laitteessa on ajantasainen käyttöjärjestelmä ja uusimmat versiot ohjelmista ja sovelluksista ja siinä on ajanmukainen palomuuri- ja virustorjuntaohjelma.
Varmuuskopioi tiedostosi säännöllisesti.

3. Sähköposti ja viestintä
Älä avaa epäilyttäviä sähköposteja, liitteitä tai linkkejä. Poista ja estä epäilyttävät sähköpostiviestit. Jos viesti on epäilyttävä, varmista lähettäjältä viestin oikeellisuus esim. puhelimitse.
Tarkista huolellisesti ennen lähetystä lähetyksen vastaanottajalista, viestin ja liitteiden oikeellisuus.
Käytä salausta henkilötietoja sisältävissä viesteissä. Älä lähetä henkilötietoja suojaamattomissa sovelluksissa tai sähköpostissa. Ulkopuolisille tai niille, joilla ei ole henkilötietojen käsittelyperustetta, ei saa lähettää henkilötietoja. 
WhatsApp tms. ei ole tietoturvallinen palvelu henkilötietojen käsittelyyn.
Älä käsittele sähköpostissa käyttäjätunnuksia tai salasanoja.

4. Pankki ja viranomaispalvelut
Säilytä verkkopankkitunnukset, pankkikortti ja sen tunnukset sekä kaikki yhdistyksen toimintaan liittyvät tunnukset huolellisesti. Älä luovuta niitä ulkopuolisille. 
Kirjaudu pankki-, vakuutus- ja viranomaispalveluihin kirjoittamalla osoite suoraan selaimen osoiteriville. Älä käytä hakupalveluita. Tietoturvallisia mobiilisovelluksia voi käyttää asioinnissa. 
Ole tarkkana, jos palvelussa on normaalista poikkeava näkymä.
Älä kirjaudu asiointipalveluihin tekstiviestissä tai sähköpostissa olevien linkkien kautta. Viranomaiset tai pankki eivät lähetä kirjautumislinkkejä sähköpostitse tai kysele tunnuksia puhelimitse tai viesteillä.
Pankkitietoja ei saa lähettää sähköpostissa. Tiliasiakirjoja säilytetään lukitussa tilassa. Käytä mahdollisuuksien mukaan henkilötietojen käsittelyssä OAJ:n yhteydenottolomakkeita ja pankin ja viranomaistahojen yhteydenottojärjestelmiä.

5. Kokoukset, materiaalit ja yhdistyksen järjestelmät
Luottamustehtäväsi tai työsi kautta saamasi materiaalit ja aineistot on tarkoitettu sinun käyttöösi tehtävän hoitamista varten. 
Älä jaa materiaaleja tai linkkejä niihin ulkopuolisille.
Käyttöoikeudet yhdistyksen järjestelmiin esim. Office, Teams, FB poistetaan tehtävän päättyessä. 
Varmista, että pöytäkirjojen, muistioiden, pöytäkirjanotteiden tai muiden asiakirjojen mukana ei vahingossa siirry tarpeettomia tai arkaluonteisia henkilötietoja.
Osallistu etäkokouksiin tilassa tai ympäristössä, jossa ulkopuoliset eivät pääse käsiksi kokouksessa käsiteltäviin asioihin tai materiaaleihin.
Kokouksissa käytävät keskustelut ovat luottamuksellisia. Kokousten päätöksistä tiedotetaan jäseniä, yhdistyksiä tai ne julkaistaan nettisivuilla.

6. Tietoturvapoikkeamat
Tee välittömät turvaamistoimet, jotta yhdistyksen varat turvataan, eikä tietoja vaarannu enempää.
Ilmoita tietoturvaapoikkeamasta välittömästi puheenjohtajalle ja talousasioissa taloudenhoitajalle ja toimistosihteerille. 
Tarvittaessa tietoturvapoikkeamasta tehdään ilmoitus tietosuojavaltuutetulle. Tietoturvaapoikkeamasta ilmoitetaan aina sille henkilölle, jonka tiedot ovat vaarantuneet.
Älä poista todisteita. Ota kuvankaappaukset todisteista ja säilytä niitä, kunnes tietoturvapoikkeama on selvitetty ja raportoitu.

